****Cruisetrafikk i Rogaland****

Cruisetrafikken utgjør en trussel mot både det lokale, nasjonale og globale miljøet. I vår region er det Stavanger havn som utsettes for de største belastningene fra cruiseskipenes klimagassutslipp. Samtidig er cruisetrafikken til Haugesund sterkt økende, og også i Sola kommune finner det sted cruiseanløp.

Tross bystyrets vedtak om at Stavanger kommune skal redusere klimagassutslippene med 80% fram mot 2030, har ikke nødvendige tiltak overfor cruisetrafikken blitt iverksatt. I 2019 ankom 242 cruiseskip til Stavanger. Havnevesenets kalkyler tilsier at det vil komme 290 cruiseskip i 2020, og fram mot 2023 vil en trolig komme opp i over 300 anløp. I Haugesund/Karmsund havn ser en for seg en stor økning i cruiseanløp: Fra ca. 150.000 cruisepassasjerer i 2020 arbeides det med å øke volumet til ca. 500.000 passasjerer i 2021. Rogaland SV mener dette er en utvikling som går i feil retning. En reduksjon i cruisetrafikken ved å sette et tak på antall årlige anløp i vår region er en forutsetning for en bærekraftig cruiseturisme.

Å redusere antall anløp er ikke nok. Lokale styresmakter må også ta kontroll over hva slags skip som kommer til regionens havner. Dette vil innebære å ønske velkommen utslippsfrie skip og utelukke skip som forurenser, enten dette skjer til havs eller ved kai. Cruisenæringen må selv ta ansvar for å produsere fartøyer som kan seile utslippsfritt. Rogaland SV mener at næringen må møtes med strenge klimakrav. Slike krav er i tråd med Stortingets vedtak om at cruiseskip skal seile utslippsfritt fra 2026. Rogaland SV vil være mer ambisiøse og krever at dette skjer raskere i vår region.

Konkrete tiltak for å begrense utslippene fra cruisetrafikken er viktig for å ivareta et levelig miljø både lokalt og globalt. Denne formen for turisme bidrar ikke bare til global oppvarming på verdensbasis, men påfører også belastninger for regionens innbyggere. Den lokale forurensingen påfører befolkningen lunge- og luftveisplager og dette går særlig utover de mest sårbare: barn og eldre. Rogaland SV mener det er viktig med samarbeid i et nettverk av norske byer for å stille krav om utslippsfrie skip samtidig som det satses på utbygging av landstrøm og bunkringsanlegg for fossilt drivstoff.

Rogaland SV vil ha en cruiseturisme som tar hensyn til miljø, klima og mennesker i vår region. For å oppnå dette må lokale myndigheter ta utfordringene på alvor og iverksette klare begrensninger overfor cruisenæringen når det gjelder volum og utslipp.

*Vedtatt av årsmøtet i Rogaland SV 15. -16. februar 2020, og ferdigstilt av fylkesstyret.*